Les contes d'Hoffman a la webcam de Ramon Gener CAT (2012-13)
Channel: LiceuOperaBarcelona
Date: 2012-07-23

Natalie Dessay serà totes les amants d'Hoffmann

Qui encara guardi el record de Natalie Dessay en el paper d'Ofelia o Manon, comprendrà el que significa veure-la i escoltar-la de nou assumint el repte vocal d'interpretar ella sola els tres papers femenins protagonistes d'aquesta exigent òpera d'Offenbach. Un autèntic tour de force. 

Les contes d'Hoffmann (París, 1881) és una òpera que respon a la voluntat del compositor de no restar limitat a les seves exitoses operetes i entrar al món de la gran òpera. Obra de gran inspiració, combina amb eficàcia els aspectes fantàstics, sentimentals, sobrenaturals i també satírics i grotescos. El personatge d'Hoffmann, narrador i protagonista, explica als companys de taverna tres faules que il·lustren els seus amors dissortats amb la cantant Stella: la d'Olympia, la nina mecànica; la d'Antonia, la cantant que es mor de cantar, i la de Giulietta, la cortesana que roba reflexos.

Òpera en un pròleg, tres actes i un epíleg. Llibret de Jules Barbier basat en tres contes d'E. T. A. Hoffmann. Música de Jacques Offenbach. Estrenada el 10 de febrer de 1881 a l'Opéra Comique de París. 
Estrenada a Barcelona en versió castellana al Teatre Eldorado el 22 d'abril de 1905. Estrenada al Gran Teatre del Liceu el 5 de febrer de 1924.